05.11.2019
Абҵарамза 5 рзы аҧсны Аҳәынҭқарра Ахада Рауль Ҳаџьымба 2019 шықәсазтәи ацитрустә ҽаҩра аекспорт азҵаарақәа ирызку аилацәажәара мҩаҧигеит.
Аҳәынҭқарра Ахада иақәнагоу аусбарҭақәа, Аҳәынҭқарратә шәарҭадара амаҵзура Аҳәаахьчаратә отриад, Аҵиаақәа ркарантин азы аҳәынҭқарратә инспекциа, Аҳәынҭқарратә ветеринартә маҵзура, Астандартқәеи, ахархәаратәи, атехникатә хылаҧшреи рзы аҳәынҭқарратә еилакы, Аҳәынҭқарратә ҳазалхратә еилакы, АУН «Аҧсныаалыҵекспорт», Ақыҭанхамҩазы аҳәынҭқарратә еилакы, Аҩныҵҟатәи аусқәа рминистрра налаҵаны, рҿаҧхьа аҳасабтәқәа ықәиргылеит аҧсны-урыстәылатәи аҳәааҟны ҧынгылада ацитрусқәа рекспорт алыршаразы.
«Аҧсныаалыҵекспорт» аусура иалҵшәаны иҟалароуп Аҳәынҭқарратә ҳазалхратә еилаки Аҳәаахьчаратә отриади русеицурала ацитрусқәа иақәнагоу документла еиқәыршәаны, ҧынгыла рымамкәа аҳәаа ралгара алыршара. Аидарақәа рымҩангара азҵаара акәзар, уи ҕәҕәала ахылаҧшра амазароуп», – иҳәеит Ахада.
Аҳәынҭқарра Ахада иақәнагоу аусбарҭақәеи АУН «Аҧсныаалыҵекспорти» рнапы ианиҵеит аҳәынҭқарра аганахьала ақыҭанхамҩатә аалыҵ аекспорт аиҿкаареи ақыҭанхамҩатә аалыҵ аҧсны-урыстәылатәи аҳәаа иахыганы агараан ашәатәқәа рышәагаа ашьақәыргылареи рыҟны ирнаҭо алшарақәа рзы аилыркаагатә информациатә усура амҩаҧгара.